
	1.
	Noteikumu projekts
19. Atbalsta saņemšanai var pieteikties Latvijas Republikā reģistrēti komersanti, kuri atbilst šādām prasībām:
19.1. projekta iesniedzējam ir nepieciešamās zināšanas un prasmes attiecīgā attīstības projekta īstenošanai;
19.2. projekta iesniedzējam ir projekta īstenošanai nepieciešamais līdzfinansējums;
19.3. projekta iesniedzējs ir uzskatāms par mazo vai vidējo uzņēmumu atbilstoši šo noteikumu 2.4. apakšpunktam;
19.4. projekta iesniedzēja dalībnieki, kas ir juridiskas personas, ir reģistrēti Latvijas Republikā, kādā no Eiropas Savienības, Eiropas Ekonomikas zonas vai Ziemeļatlantijas līguma organizācijas dalībvalstīm, bet projekta iesniedzēja dalībnieki, kas ir fiziskas personas, ir Latvijas Republikas, Ziemeļatlantijas līguma organizācijas, Eiropas Savienības vai Eiropas Ekonomikas zonas valstu pilsoņi;
19.5. projekta iesniedzēja dalībnieki, kas ir juridiskas personas, nav reģistrēti zemu nodokļu vai beznodokļu valstīs un teritorijās;
19.6. nav pasludināts projekta iesniedzēja maksātnespējas process, apturēta tā saimnieciskā darbība un tas netiek likvidēts;
19.7. projekta iesniedzējam uz dienu,  kad noslēdzas projektu iesniegumu atlase, nav nodokļu parādu, kas kopsummā pārsniedz 150 euro;
19.8. projekta iesniedzēja valdes vai padomes loceklis, pārstāvēttiesīgā persona vai prokūrists ar tiesas spriedumu, kas stājies spēkā un kļuvis neapstrīdams un nepārsūdzams, nav atzīts par vainīgu jebkurā no šādiem noziedzīgiem nodarījumiem:
19.8.1. noziedzīgas organizācijas izveidošana, vadīšana, iesaistīšanās tajā vai tās sastāvā ietilpstošā organizētā grupā vai citā noziedzīgā formējumā vai piedalīšanās šādas organizācijas izdarītos noziedzīgos nodarījumos;
19.8.2. kukuļņemšana, kukuļdošana, kukuļa piesavināšanās, starpniecība kukuļošanā, neatļauta piedalīšanās mantiskos darījumos, neatļauta labumu pieņemšana, komerciāla uzpirkšana, prettiesiska labuma pieprasīšana, pieņemšana un došana, tirgošanās ar ietekmi;
19.8.3. krāpšana, piesavināšanās vai noziedzīgi iegūtu līdzekļu legalizēšana;
19.8.4. terorisms, terorisma finansēšana, aicinājums uz terorismu, terorisma draudi vai personas vervēšana un apmācīšana terora aktu veikšanai;
19.8.5. cilvēku tirdzniecība;
19.6. izvairīšanās no nodokļu un tiem pielīdzināto maksājumu samaksas;
19.9. Militārās izlūkošanas un drošības dienesta rīcībā nav informācijas par projekta iesniedzēja, tā valdes vai padomes locekļu, pārstāvēttiesīgo personu, prokūristu vai dalībnieku darbībām, kas ir vērstas pret Latvijas Republikas drošību, pārkāpj starptautiskajos līgumos ietvertos vai starptautisko organizāciju noteiktos ierobežojumus. Projekta iesniedzēja valdes vai padomes locekļi, pārstāvēttiesīgās personas vai prokūristi, dalībnieki nepieder pie aizliegtiem militarizētiem vai bruņotiem grupējumiem, aizliegtām sabiedriskām organizācijām, partijām vai to apvienībām;
19.10. projekta iesniedzējs nav sniedzis nepatiesu informāciju par kādu no šā punkta nosacījumiem.
	Iebildums
Sodu reģistrā noziedzīgie nodarījumi, par kuru izdarīšanu personai tiek piemērots sods, tiek identificēti pēc Krimināllikuma pantiem. Tāpēc lūdzam noteikumu projekta anotācijā norādīt Krimināllikuma pantus, kuri atbilst noteikumu projekta 19.8.punkta apakšpunktos aprakstītajām noziedzīgajām darbībām.      
Piedāvātā redakcija
-
	Andris Stepanovs (IeM IC)

Personai sodu var piemērot ne tika ar tiesas spriedumu, bet arī ar prokurora priekšrakstu par sodu, tāpēc nepieciešams precizēt 19.8.punkta redakciju    
Piedāvātā redakcija
19.8. projekta iesniedzēja valdes vai padomes loceklis, pārstāvēttiesīgā persona vai prokūrists ar tiesas spriedumu, kas stājies spēkā, vai prokurora priekšrakstu par sodu, kas stājies spēkā, nav atzīts par vainīgu jebkurā no šādiem noziedzīgiem nodarījumiem:
	Andris Stepanovs (IeM IC)

20. Ja Komisija valsts informācijas sistēmās vai datubāzēs nevar iegūt informāciju, lai izvērtētu projekta iesniedzēja atbilstību šo noteikumu prasībām, tā pēc projekta iesnieguma saņemšanas pieprasa:
20.1. Valsts ieņēmumu dienestam – informāciju, vai nav apturēta komersanta saimnieciskā darbība;
20.2. Uzņēmumu reģistram – ziņas par komersanta dalībniekiem (fiziskām personām un juridiskām personām), kā arī personām, kuras ir tiesīgas pārstāvēt komersantu;
20.3. Iekšlietu ministrijas Informācijas centram – ziņas par šo noteikumu 19.8. apakšpunktā noteiktajām prasībām;
20.4. Pilsonības un migrācijas lietu pārvaldei – informāciju par šo noteikumu 19.4. apakšpunktā norādīto personu pilsonību.
	Iebildums
Vēršama uzmanība, ka, saskaņā ar Fizisko personu reģistra likumu, Fizisko personu reģistrā netiek iekļauta informācija par juridiskām personām, kā arī Pilsonības un migrācijas lietu pārvaldei būs iespēja apliecināt valstisko piederību tikai gadījumā, ja fiziskā persona būs iekļauta Fizisko personu reģistrā. Līdz ar to ir nepieciešams precizēt Noteikumu 20.4. apakšpunkta redakciju.
Piedāvātā redakcija
20.4. apakšpunkta piedāvātā redakcija: Pilsonības un migrācijas lietu pārvaldei – informāciju par šo noteikumu 19.4. apakšpunktā norādīto fizisko personu valstisko piederību, ja ziņas par to ir iekļautas Fizisko personu reģistrā.
	Inguna Gorbačova-Ščogole (IEM)

Lūdzam pārskatīt punkta apakšpunktu numerācijas kārtību, jo  pēc 19.8.5.apakšpunkta seko 19.6.apakšpunkts.

